รายชื่อฟอร์มูลาวันกรังด์ปรีซ์

ที่ตั้งของประเทศเจ้าภาพการแข่งขันกรังด์ปรีซ์ (แสดงอาณาเขตดินแดนโดยพฤตินัย): ประเทศที่มีกำหนดการแข่งขันในฤดูกาลปัจจุบันจะเน้นด้วยสีเขียว และที่ตั้งของสนามแข่งขันจะแสดงด้วยเครื่องหมายจุดสีดำ ส่วนประเทศที่เคยจัดการแข่งขันในอดีตจะเน้นด้วยสีเทาเข้ม และสนามแข่งขันที่ใช้แสดงด้วยเครื่องหมายจุดสีขาว
ฟอร์มูลาวัน หรือ รถสูตรหนึ่ง หรือเรียกชื่อย่อว่า เอฟวัน เป็นการแข่งรถประเภทล้อเปิดระดับสูงสุดที่กำหนดโดยสมาพันธ์รถยนต์นานาชาติ (เอฟไอเอ) ซึ่งเป็นหน่วยงานกำกับดูแลกีฬาท้าความเร็วระดับโลก คำว่า "ฟอร์มูลา" หรือ "สูตร" ในชื่อนั้นหมายถึงกฎกติกาที่ผู้เข้าแข่งขันและรถทุกคันต้องปฏิบัติตาม ฤดูกาลแข่งขันชิงแชมป์โลกของฟอร์มูลาวันนั้นประกอบด้วยการแข่งขันหลายครั้งเป็นชุดหรือที่เรียกว่ากรังด์ปรีซ์ โดยจะจัดขึ้นที่สนามแข่งขันที่สร้างขึ้นสำหรับการแข่งขันโดยเฉพาะ และบางกรณีจะจัดขึ้นโดยปิดถนนสาธารณะในเมือง การแข่งขันกรังด์ปรีซ์ในแต่ละครั้งจะใช้เวลาทั้งสิ้นสามวัน ซึ่งประกอบด้วยรอบฝึกซ้อมหนึ่งหรือสามรอบ ตามมาด้วยรอบคัดเลือกที่แบ่งเป็นสามรอบในวันเสาร์ เพื่อกำหนดลำดับเริ่มต้นให้กับการแข่งขันในวันอาทิตย์ ส่วนรอบสปรินต์จะจัดขึ้นในวันเสาร์ ณ การแข่งขันที่กำหนดไว้ ซึ่งกริดออกสตาร์ตจะกำหนดจากรอบคัดเลือกระยะสั้นลงที่จัดขึ้นต่างหากในวันศุกร์ การแข่งขันกรังด์ปรีซ์มักจะตั้งชื่อตามชื่อประเทศ ภูมิภาค หรือเมืองที่จัดการแข่งขัน และประเทศเจ้าภาพอาจจัดการแข่งขันขึ้นมามากกว่าหนึ่งกรังด์ปรีซ์ในบางฤดูกาล หากฟอร์มูลาวันมีกำหนดการแข่งขันมากกว่าสองกรังด์ปรีซ์ขึ้นไปในประเทศและฤดูกาลเดียวกัน ไม่ว่าจะเป็นสนามแข่งขันเดิมหรือคนละสนามก็ตาม ชื่อการแข่งขันกรังด์ปรีซ์นั้นจะต้องแตกต่างกัน ผลลัพธ์ของการแข่งขันในแต่ละกรังด์ปรีซ์ที่จัดขึ้นตลอดฤดูกาลจะมีการรวบรวมเพื่อตัดสินแชมป์ประจำปีสองตำแหน่ง ได้แก่ แชมป์สำหรับนักขับและสำหรับผู้ผลิต
กฎกติกากำหนดระยะทางการแข่งขันกรังด์ปรีซ์นั้นแปรผันตลอดประวัติศาสตร์ฟอร์มูลาวัน การแข่งขันระหว่างฤดูกาล 1950 ถึง 1957 ดำเนินการด้วยระยะทางมากกว่า 300 กิโลเมตร (190 ไมล์) หรือภายในระยะเวลาสามชั่วโมง ในการแข่งขันฤดูกาล 1958 กำหนดระยะทางระหว่าง 300 และ 500 กิโลเมตร (190 และ 310 ไมล์) หรือภายในสองชั่วโมง ระยะทางการแข่งขันถูกลดทอนเหลือระหว่าง 300 และ 400 กิโลเมตร (190 และ 250 ไมล์) ตั้งแต่การแข่งขันฤดูกาล 1966 และกำหนดระยะทางสูงสุดที่ 321.87 กิโลเมตร (200.00 ไมล์) ในฤดูกาล 1971 ต่อมาในการแข่งขันระหว่างฤดูกาล 1973 ถึง 1980 นั้นกำหนดให้ดำเนินการด้วยระยะทาง 321.87 กิโลเมตร (200.00 ไมล์) หรือภายในระยะเวลาสองชั่วโมง ขึ้นอยู่กับว่ารูปแบบใดจะเสร็จสมบูรณ์ก่อน ระยะทางระหว่าง 250 และ 320 กิโลเมตร (160 และ 200 ไมล์) หรือภายในสองชั่วโมง ถูกนำมาใช้ในการแข่งขันระหว่างฤดูกาล 1981 ถึง 1984 ซึ่งในฤดูกาล 1984 ระยะทางการแข่งขันขั้นต่ำได้รับการแก้ไขเป็น 300 กิโลเมตร (190 ไมล์) โดยรวมรอบตั้งแถวก่อนเริ่มการแข่งขัน (formation lap) และได้รับการปรับปรุงให้เป็นมาตรฐานที่ 305 กิโลเมตร (190 ไมล์) ในฤดูกาล 1989 เฉพาะการแข่งขันโมนาโกกรังด์ปรีซ์เท่านั้นที่ได้รับข้อยกเว้นจากกฎกติกานี้ ซึ่งกำหนดระยะทางการแข่งขันขั้นต่ำไว้ที่ 260 กิโลเมตร (160 ไมล์) การแข่งขันทุกกรังด์ปรีซ์ที่ผ่านมาไม่อาจดำเนินการในระยะเวลามากกว่าสองชั่วโมงหากไม่มีเหตุจำเป็นต้องหยุดเวลา จนกระทั่งตั้งแต่การแข่งขันฤดูกาล 2012 ที่อนุญาตให้ระยะเวลาการแข่งขันสูงสุดโดยรวมการหยุดเวลาที่อาจเกิดขึ้นอยู่ที่สี่ชั่วโมง ก่อนที่จะลดลงมาอยู่ที่สามชั่วโมงในฤดูกาล 2021
การแข่งขันบริติชกรังด์ปรีซ์ และอิตาเลียนกรังด์ปรีซ์ เป็นการแข่งขันที่จัดขึ้นมากที่สุดในการแข่งขันฟอร์มูลาวันชิงแชมป์โลก โดยจัดขึ้นรายการละ 75 รายการ ตั้งแต่มีการแข่งขันชิงแชมป์โลกในฤดูกาล 1950 ตามมาด้วยโมนาโกกรังด์ปรีซ์ซึ่งจัดขึ้นมาทั้งสิ้น 70 รายการ ในสนามแข่งขันเพียงแห่งเดียวคือซีร์กุยเดอมอนาโก ส่วนมอนซาเซอร์กิตของอิตาลี เป็นสนามที่จัดการแข่งขันกรังด์ปรีซ์มากที่สุดที่ 74 รายการ รองลงมาเป็นซีร์กุยเดอมอนาโกที่ 70 รายการ และซิลเวอร์สโตนเซอร์กิตที่ 59 รายการ ประเทศญี่ปุ่น บาห์เรน ฝรั่งเศส เยอรมนี สเปน สหรัฐอเมริกา สหราชอาณาจักร ออสเตรีย และอิตาลี ล้วนแล้วเคยจัดการแข่งขันกรังด์ปรีซ์สองรายการต่อฤดูกาลต่าง ๆ ทั้งนี้มีเพียงสหรัฐอเมริกา (ฤดูกาล 1982, 2023 และ 2024) และอิตาลี (ฤดูกาล 2020) เท่านั้นที่เคยจัดการแข่งขันสามรายการในระหว่างฤดูกาล อิตาลีเป็นประเทศที่จัดการแข่งขันกรังด์ปรีซ์มากที่สุดด้วยการแข่งขันทั้งสิ้น 107 รายการ ตั้งแต่รายการแรกในฤดูกาล 1950 ในทางตรงกันข้าม โมร็อกโกเป็นประเทศเดียวที่เคยจัดการแข่งขันกรังด์ปรีซ์เพียงครั้งเดียว การแข่งขันล่าสุดที่เพิ่มเข้ามาในกำหนดการคือ ลาสเวกัสกรังด์ปรีซ์ ในฤดูกาล 2023
ณ การแข่งขันอาบูดาบีกรังด์ปรีซ์ การแข่งขันชิงแชมป์โลกได้จัดขึ้นทั้งสิ้น 1,125 รายการ ตลอด 75 ฤดูกาลแข่งขันใน 34 ประเทศ ภายใต้ชื่อการแข่งขัน 54 รายการ และสนามแข่งขัน 77 สนาม ตัวเลขดังกล่าวรวมถึงการแข่งขันอินเดียแนโพลิส 500 ซึ่งเป็นส่วนหนึ่งของการแข่งขันชิงแชมป์โลกตั้งแต่ฤดูกาล 1950 ถึง 1960 แม้ว่าจะไม่ได้ใช้ชื่อกรังด์ปรีซ์ก็ตาม การแข่งขันบริติชกรังด์ปรีซ์ 1950 เป็นการแข่งขันฟอร์มูลาวันชิงแชมป์โลกรายการแรก รายชื่อดังต่อไปนี้จะไม่แสดงถึงการแข่งขันกรังด์ปรีซ์แบบไม่มีการชิงแชมป์ ซึ่งจัดขึ้นตามกฎกติกาของฟอร์มูลาวันระหว่างฤดูกาล 1946 ถึง 1983 และการแข่งขันที่เป็นส่วนหนึ่งของรายการบริติชฟอร์มูลาวันแชมเปียนชิป และเซาท์แอฟริกันฟอร์มูลาวันแชมเปียนชิป